runetrust/blame-folketinget-dk huggingface dataset:
Troels Lund Poulsen (V), 2017-12-06:
Det, som det for en beskæftigelsesminister handler om, er at sikre, at flest mulige mennesker bliver en del af det arbejdende fællesskab, for det er med til at gøre, at der er flere mennesker til at løfte den byrde, vi har, som jo er en økonomisk byrde, der handler om at drive det her velfærdssamfund – et velfærdssamfund, som Venstre bekender sig til, men som også har brug for, at flest mulige mennesker arbejder.
Jens Rohde (KD), 2021-05-21:
For det er vores opfattelse, at der er nogle strukturelle udfordringer i den måde, hvorpå man i sin tid lavede hele reformen i forbindelse med kommunalreformen, som jeg jo selv bærer en stor del af ansvaret for, men hvor jeg derfor også har en viden om, at der i hvert fald er nogle ting, som vi bør kigge på.
Carolina Magdalene Maier (ALT), 2016-04-26:
Hvis ikke vi får bugt med den udfordring, at pengene ligger i medicinalindustrien, hvorfor forskningen bliver i de produkter, som medicinalindustrien har en interesse i at udbrede, så får vi ikke flere penge til at forske i det komplementære felt, på trods af at vi alle sammen er enige om, at det bør vi have.
Margrethe Vestager (RV), 2000-02-24:
Det, som er afgørende, er, at man også forholder sig til virkeligheden, som den rent faktisk er: at langt de fleste kommuner ikke forholder sig til de satser, som er givet, men faktisk i al overvejende grad er mere large end det, som ligger i lovgivningen, også i den nuværende lovgivning. Derfor håber jeg også, at den fortsatte behandling vil være lige så positiv, lige så åben og lige så støttende i forhold til det folkeoplysende arbejde, som jeg anser for at være et meget væsentligt bidrag til det danske samfunds sammenhængskraft.
Morten Østergaard (RV), 2008-01-10:
Men så kan man selvfølgelig spørge, om der er nogle situationer, hvor der er grund til at kigge nærmere på, om tingene omsættes korrekt i praksis, og det er jo det, vi har systemet til. Man har nævnt Århus Kommune, og vi må sige, at i denne ombæring har Århus Kommune vurderet, at der har været nogle aktiviteter, som ikke har levet op til folkeoplysningslovens formål og bekendtgørelsen, og derfor har man så trukket støtten tilbage.
Ole Birk Olesen (LA), 2021-01-21:
Når man har den her tilstand, at det er dyrere at købe en elbil, men billigere at køre i den, og vi ved, at det bliver billigere og billigere at købe elbilen, og at der på et tidspunkt kommer noget balance i det her budget, som gør, at folk helt af sig selv har lyst til at købe en elbil, hvad betyder det så, at man lægger 80 pct. af verdens højeste registreringsafgift på elbilens anskaffelse, altså der, hvor den er dyrere at anskaffe, og hvor den konkurrencemæssigt har en ikkefordel?
Eva Flyvholm (EL), 2017-11-16:
De peger på alle de justeringer, vi fra dansk side laver, når vi fortolker, hvordan den her EU-lovgivning er, og implementerer den, og de siger, at vi fra dansk side ligesom bør tage udgangspunkt i, at hvis vi kan strække det til at øge beskyttelsen af borgerne og borgernes oplysninger, er det rigtig godt, men at vi ikke skal gå i den retning, hvis det handler om ligesom at slække lidt på reglerne for databeskyttelse for måske nogle gange at gøre det lidt nemmere.
Torsten Schack Pedersen (V), 2012-10-03:
Er det sådan, at så mener finansministeren, at finansministeren kan sige, at det kun er 5 mia. kr., man har hævet skatter og afgifter med, men man har sænket dem med 8 mia. kr., og så er der nye muligheder for regeringen for at komme tilbage til de 5 mia. kr.?
Morten Østergaard (RV), 2009-05-19:
Men vi ønsker altså samlet set en lejlighed til at få justitsministeren til at uddybe sin egen præsentation af lovforslaget som værende decideret målrettet mod det religiøse mindretal af muslimer og så af det faktum, at Justitsministeriet selv vurderer, at en neutralt formuleret lovgivning, men som alligevel er rettet mod netop det muslimske hovedtørklæde, vil være diskrimination.
Ellen Trane Nørby (V), 2010-02-09:
Jeg vil gerne spørge den socialdemokratiske ordfører med hensyn til de penge, som hr. Ole Sohn i Jyllands-Posten i november måned sagde skulle gå fra cigaretafgifterne til at finansiere en ekstra lærer i timerne i de yngste klasser i folkeskolen: Hvordan hænger de sammen med det regnestykke, som den socialdemokratiske ordfører lige har præsenteret?
Jes Lunde (SF), 1998-12-17:
At SF fandt det rigtigt at deltage i forhandlingerne hele vejen igennem, komme med realistiske alternativer til regeringens udspil hele vejen igennem og sejt forsøge enhver mulighed for at vise et andet flertal end det, regeringen endte med at lave, synes jeg stadig væk var den rigtige strategi af os.
Ole Birk Olesen (LA), 2021-12-21:
Men andre partier, som har ambitioner om at være folkepartier og tiltrække mange vælgere, har den der tendens til, at når de er i opposition, kræver de hvad som helst af ministeren og siger, at ministeren er en kæmpe idiot, hvis han ikke kan få det til at lade sig gøre.
Morten Dahlin (V), 2025-01-09:
Bare lige en enkelt principiel bemærkning, for når vi taler om at bekæmpe statsligt bureaukrati, tror jeg nogle gange, at vi som politikere nogle gange lidt glemmer, at hvis vi indskriver håndfaste evalueringer og rapporter og analyser i alt, så er der jo nogle mennesker, der skal lave de rapporter og analyser, hvilket så medfører yderligere statslige årsværk.
Ole M. Nielsen (KRF), 2000-10-27:
Jamen jeg er ude af stand til at forstå, hvorfor man ikke kunne lave en bestemmelse om, at ansøgninger, som var under 1.000 kr. eller noget i den retning, 5.000 kr. måske, blev samlet til en månedlig ansøgning, og så er det jo måske helt fair, at man skulle betale 200 kr. for at få den behandlet.
Anders Fogh Rasmussen (V), 2005-10-06:
Men alligevel: Der var tendens til stigende ulighed i sidste halvdel af 1990'erne under en socialdemokratisk regering, men det var først og fremmest, fordi boligpriserne steg, og sådan vil det være i perioder, hvor boligpriserne stiger, men så er der andre perioder, hvor de falder eller stagnerer, og så er der ikke stigende ulighed.
Frode Sørensen (S), 2003-11-14:
Til fru Carina Christensen kan jeg sige, at i Socialdemokratiet synes vi, at hjemmeservicen har fungeret godt i perioden indtil nu, og vi har aldrig som statsministeren sagt, at vi ingen planer har om at ændre den. Vi ønsker ikke at afskaffe hjemmeserviceordningen, men vi har op gennem tiden medvirket til at ændre på tingene, og det må vi selvfølgelig gøre under hensyntagen til, hvordan situationen i øvrigt er.
Christian Friis Bach (RV), 2023-04-28:
Hvis det fandtes i Marokko eller Algeriet, hvis det fandtes i Libanon, eller hvis det fandtes i en endnu bedre udgave end den, de faktisk allerede har i Tyrkiet, så kunne folk søge om asyl tættere på, hvor de er flygtet fra, og måske få beskyttelse, få arbejde, få uddannelse.
Mette Abildgaard (KF), 2023-01-19:
Jeg har været igennem de tre regeringspartiers hjemmesider; jeg har scrollet ned på deres facebooksider et halvt år tilbage; jeg er gået alle twitteropslag igennem, og der var mange især fra de politiske ordførere for partierne; jeg har tjekket LinkedIn og Instagram; jeg har scrollet igennem ritzautelegrammer og set tv-avisen; jeg har set så meget News, at jeg næsten besvimede; jeg har læst valgbrochurer; jeg har set statsministerdebatter; jeg har set på partilederdebatter.
Poul Erik Christensen (RV), 2005-05-10:
Jeg vil slutte af med et godt råd til ministeren: Når ministeren fremover skal lave nye love, så tror jeg, det vil være en god idé, at man ikke præsenterer Det Radikale Venstre for et færdigbehandlet forlig på et så væsentligt område, som lukkeloven kan være, men lader demokratiet fungere og inddrager en bredere kreds i lovgivningsarbejdet.
Per Clausen (EL), 2012-02-28:
Jeg vil sige, at når man får et krav om, at man skal bruge den bedst tænkelige teknik i forbindelse med miljøgodkendelser og revurdering af miljøgodkendelser, og man så henviser til, at det er EU's, så føler jeg mig sådan set ret tryg ved, at der er den mulighed for, at hvis disse ikke skulle være gode nok, har vi stadig væk muligheden for at bruge danske.
Simon Emil Ammitzbøll-Bille (LA), 2019-05-03:
For så vidt angår forskningen på universiteterne, kan jeg f.eks. oplyse, at Økonomi- og Indenrigsministeriet den 28. marts fik Finansudvalgets tilslutning til, at ministeriet kan yde et tilskud på 150.000 kr. til Institut for Statskundskab ved Københavns Universitet til brug for medfinansiering af en undersøgelse af valgdeltagelsen ved folketingsvalget i 2019, som valgforsker og professor Kasper Møller Hansen står for.
Marlene Ambo-Rasmussen (V), 2021-04-23:
Det er jo lidt, ligesom når vi nu sidder og forhandler om »Børnene Først«, og der er bare nogle områder af vores politiske virke, hvor tingene er meget, meget sårbare, og hvor jeg også godt kunne tænke mig, at vi nogle gange kunne sætte os ned og kigge hinanden i øjnene, uden at det foregik her i Folketingssalen.
Frank Aaen (EL), 1997-10-09:
Jeg går ud fra, at hr. Torben Lund og jeg er enige om, at det ikke er de arbejdsløse, ikke bistandsmodtagerne og ikke andre lave indkomster, der har haft det stigende forbrug, og derfor spørger jeg igen: Hvorfor skal så netop disse grupper have deres forbrug begrænset?
Søren Gade (V), 2006-02-22:
De 322 mio. kr. var til anskaffelsen af Tårnfalken, altså selve flyveren, som ikke kunne flyve, og de resterende 100 mio. kr. blev brugt i perioden fra 2002 frem til sommeren 2005 til bl.a. drift, det var 50 mio. kr.; løn var 33 mio. kr.; nybygninger i forsvaret var de 17 mio. kr.
Else Winther Andersen (V), 2001-02-01:
Begrundelsen for, at jeg udtaler mig på den måde, er, som det også er blevet sagt af den tidligere ordfører, at vi nu har fået betænkningen fra det udvalg, som indenrigsministeren har haft nedsat, som hedder Om retlig kontrol med kommunale og amtskommunale beslutninger.
Søren Søndergaard (EL), 1999-03-19:
af et gummistempel, i og med at der jo allerede er sket en tilslutning på regeringens vegne den 5. september i Stettin. Men det skal ikke afholde Enhedslisten fra at stemme imod, da vi som sagt mener, denne aftale ikke alene er unødvendig og kostbar, men også at den lægger gift for en offensiv nedrustnings- og sikkerhedspolitik, som der mere og mere er behov for, især når man ser på den meget negative udvikling i Rusland.
Lykke Friis (V), 2012-12-12:
Mit spørgsmål er: Er statsministeren enig i, at den periode, vi nu går ind i i den europæiske integrationsproces, bliver meget afgørende for dansk indflydelse, altså at vi går ind i et udskilningsløb, hvor vi skal beslutte os for, om vi skal være i kernen, eller om vi skal lægge os mere i periferien?
Frank Aaen (EL), 2009-12-03:
Det er de to grundtyper – og jeg kan se, at forsvarsministeren nikker – og derfor er det jo i virkeligheden det, vi bør debattere, nemlig om vi skal foretage en investering på mindst 20 mia. kr. ved indkøb og en driftsudgift over en årrække, så beløbet i alt kommer op på måske 90 eller 100 mia. kr., med det formål at have kapaciteten til at kunne bombe, eller om vi skal være meget mere åbne i vores muligheder ved at sige, at der er brug for overvågning af Grønland, at der er brug for overvågning af vores nærområder, og at der sikkert bliver meget mere brug for nogle fly oppe i Arktis for ligesom også at overvåge den skibstrafik, der bliver oppe i området.
Karen Hækkerup (S), 2011-04-15:
Jeg synes, at der er rigtig god grund til at tage en principiel debat om vores strafniveauer og om, hvordan vores fængsler er indrettet, men det, regeringen nu gør med det her forslag, er, at den fastholder, at den har en stram retspolitik, at den sætter folk i fængsel, men så sker der altså det, at folk kommer ud efter halv tid.
Kasper Sand Kjær (S), 2020-04-23:
Med lovforslaget, som vi nu behandler, foreslås det, at vi udvider mulighederne for at få udbetalt slutlån, og lovforslaget er en økonomisk hjælp til de studerende, der som følge af konsekvenserne af covid-19 har faldende indtægter, og som hverken har mulighed for at få su eller slutlån til en igangværende uddannelse, fordi de allerede har opbrugt deres su-klip eller slutlånsrater.
Jens Vibjerg (V), 1997-11-20:
Hvis regeringen også havde kreativitet, havde energi og havde mod på at sætte en større indsats ind på forskningen i nye biologiske bekæmpelsesmidler og på genområdet, kunne de ting, der ligger i dette beslutningsforslag, virkelig give et spring fremad i miljøpolitikken, og derfor vil jeg, så indtrængende det er mig muligt, opfordre regeringspartierne og de øvrige partier her i Folketinget til at gå positivt ind for forslaget.
Jakob Sølvhøj (EL), 2021-05-11:
Man rettede lidt op på det – ret skal være ret – i 2018, men hvis man har et varmt hjerte for den kommunale dagpleje, hvad jeg selv har, så er der ingen grund til at være særlig begejstret for de private børnepassere, for der har været en markant tendens til, at den kommunale dagpleje, som lever op til de krav, som fællesskabet stiller til den pædagogiske kvalitet, i meget høj grad er blevet undergravet af de private pasningstilbud.
John Dyrby Paulsen (S), 2007-09-11:
Jeg kan jo forstå, at Dansk Folkeparti er meget optaget af løfter, som er givet i 1993, og ikke er så meget optaget af sine egne løfter, som er mindre end et år gamle, f.eks. løftet om, at der ikke sker skattelettelser i denne valgperiode, og at vi skal øge velfærden i Danmark.
Hans Kristian Skibby (DD), 2025-11-05:
I Danmarksdemokraterne synes vi i hvert fald, det er underligt, at man bare sådan bevidstløst og nonchalant synes, at det er helt okay, at fortjenesten på 137 mio. l diesel og brændstof yderligere ryger ud af Danmark, og så mister vi så omkring 600 millioner danske kroner i vores statskasse.
Henning Hyllested (EL), 2017-05-24:
Men når hr. Kristian Hegaard snakker om at opbygge nogle værktøjer og sådan noget i EU, så skal jeg lige hilse og sige, at et af værktøjerne, som EU har til at drive den liberalistiske udvikling igennem, som man kan sige ligger grundlovsfæstet i EU, jo netop er EU-Domstolen, som jo hen over årene de sidste 10-15 år har dømt forskellige medlemslande i ikke mindre end fire retssager, hvor man har indskrænket fagbevægelsens muligheder for at bekæmpe social dumping.
Søren Søndergaard (EL), 2001-12-13:
For man må jo stille spørgsmålet: Hvad er det, der gør, at denne her beslutning, som er en beslutning, der kan komme til at koste danske soldater livet, hvad er årsagen til, at denne her beslutning skal tages på 16 timer i det her Folketing, at den som sædvanlig - det, som vi kritiserede den gamle regering for - skal køres igennem uden reel udvalgsbehandling, fordi vi ved, at de svar, vi kan få på denne korte tid, bare vil blive overfladesvar; vi vil ikke have nogen mulighed for at gå i dybden. Hvad er grunden til, at demokratiet, der skal være i Afghanistan, ikke også skal udstrækkes til det danske Folketing, så vi kan få en reel debat og få et krystalklart grundlag at sende danske soldater af sted på, soldater, som måske risikerer livet ved at blive sendt af sted?
Kaare Dybvad Bek (S), 2020-04-29:
Det, at ens mor og far går ud ad døren om morgenen og går på arbejde og kommer hjem om eftermiddagen og har noget at fortælle, er den bedste form for sikring, i forhold til at børnene også får noget fornuftigt at lave i livet og får mulighed for at opfylde deres drømme.
Stinus Lindgreen (RV), 2025-05-13:
I forhold til den sidste del vil jeg sige, at det er rigtigt, at vi lægger op til 17 sundhedsråd, som jo er beskrevet både med navne og placeringer i aftalen, men det, der jo også står, er, at hvis nu vi finder ud af i løbet af det næste år, at der er nogle fejl, at der var nogle skæringspunkter, der var forkerte, at der var nogle kommuner, der skulle have ligget et andet sted, bliver der netop lagt op til, at man kan ændre på det.
Troels Lund Poulsen (V), 2015-05-08:
Derfor har Venstre også fra starten sagt til regeringen, at hvis der var behov for at gøre yderligere i forhold til forsvarsministerens område og ikke mindst det forslag, som regeringen fremlagde, nemlig om en styrkelse af FE i kampen mod terror, så var det noget, vi ville give vores opbakning til.
Mariann Fischer Boel (V), 2000-10-24:
Og hvis vi ikke kan tilbyde konkurrencedygtige løsninger i Danmark, så mister vi både evnen til at fastholde vores egne dygtige medarbejdere i de danske virksomheder, og vi mister også muligheden for at tiltrække dem, som vi har brug for fra udlandet. Og det vil være en meget, meget uheldig udvikling.
Anders Fogh Rasmussen (V), 2003-01-29:
Men den danske regerings holdning er meget klar, nemlig at det bedste middel til at sikre, at vi får en fredelig afvæbning af Saddam Hussein uden at skulle gribe til militære forholdsregler, er, at der opbygges en stærk international koalition, som viser beslutsomhed, og som kan fortælle Saddam Hussein, at han skal rette sig efter de beslutninger, der er truffet i FN. Hvis der er vaklen der, risikerer vi bare, at Saddam Hussein udnytter splittelsen til sit eget formål, sådan som han har gjort de sidste 10-12 år, og det synes jeg også hr. Villy Søvndal skulle tænke over.
Benedikte Kiær (KF), 2010-10-27:
Det er sådan set også de ting, som vi vil samle op i forbindelse med den her digitaliseringsproces på handicap- og udsatte voksne-området, hvor vi også helt klart går ind og kigger på, hvordan man kan styrke sagsbehandlingen og gøre sagsbehandlingen endnu bedre, sådan så man virkelig sammensætter det rigtige tilbud til den enkelte person, som det gælder.
Henrik Dam Kristensen (S), 2010-05-20:
Her vil hr. Naser Khader, som har udtrykt synspunkter på det her område, jo kunne stemme for og dermed rette op på den skævhed, som hr. Naser Khader jo har været så god til i den her debat og i den offentlige debat, nemlig at sige en hel masse rigtige ting, men problemet er jo, at hr. Naser Khader kommer til at stemme imod alle de gode intentioner, han giver til kende i den offentlige debat.
Jeppe Kofod (S), 2020-12-09:
Vi får f.eks. med Femern Bælt-forbindelsen en helt unik position fra dansk side, som vi skal udnytte, ikke bare økonomisk, men også bredere set, altså udviklingsmæssigt for vores land sammen med Tyskland og Sverige og hele vejen op til Nordkap, som jeg tror fru Katarina Ammitzbøll nævnte.
Colette L. Brix (DF), 2009-11-05:
Jeg har noteret mig, at Justitsministeriet skriver, at der allerede er 200 love og bekendtgørelser, der indeholder bestemmelser, som giver hjemmel til uden forudgående retskendelse fra en dommer at foretage tvangsindgreb omfattet af grundlovens § 27 om boligens ukrænkelighed.
Rune Lund (EL), 2021-12-22:
Så mit spørgsmål er: Hvis flertallet skulle skifte efter et kommende folketingsvalg – det håber jeg ikke på sker, men hvis det skulle ske – vil Venstre så stoppe eller annullere eller afskaffe den nye velfærdsrettighed, som vi har fået indført for borgerne i Danmark med finanslovsaftalen for 2022?
Peder Hvelplund (EL), 2023-05-30:
Det betyder altså også, når I skal sidde og trykke på knappen om lidt, at hvis I stemmer nej til Enhedslistens ændringsforslag, kan det efter min mening ikke betragtes som andet end et brud på handicapkonventionen, som ministeren så efterfølgende må tage ansvaret for.
Holger K. Nielsen (SF), 2016-04-21:
Jeg blev rimelig overrasket, for ikke at sige chokeret, da det gik op for mig, at Venstre her kørte en populistisk linje og derfor pludselig ikke ville bakke op om det, som Domstolen faktisk ville sige, og som eksperterne sagde ville være det juridisk korrekte i det her.
Peter Skaarup (DF), 1999-12-15:
På den baggrund kunne det jo være interessant at høre, også for de mennesker, hvor højt et niveau ministeren forventer, de takstforhøjelser kommer til at ligge på, og om ministeren ikke mener, det ville være et problem overhovedet at hæve taksterne - i hvert fald i det omfang, som rygterne siger.
Keld Albrechtsen (EL), 2002-02-27:
Jeg vil også godt spørge ministeren, om han og regeringen har en prioritering, som går ud på, at den begyndende forskning, som allerede findes i Danmark i dag i bølge-, brint- og solenergi, skal opmuntres og styrkes i fremtiden, også fordi det vil give muligheder for dansk produktion, dansk eksport osv.
Charlotte Dyremose (KF), 2015-04-14:
Det vil sige, at ministeren faktisk skal skele til den kønsmæssige sammensætning forud for kvalifikationer, hvorimod det, der står i ligestillingsloven, og som jo er ganske fornuftigt, er, at hvis de relevante kvalifikationer er til stede, skal man skele til den kønsmæssige sammensætning.
Frank Aaen (EL), 2009-01-22:
Men vil SF's ordfører ikke erkende, at de lovforslag, der ligger på bordet til forhandling i dag fra regeringens side, drejer sig om betingelsesløst at stille 100 mia. kr. afdragsfrit til rådighed for bankerne, uden at staten på noget tidspunkt kan kræve at få pengene tilbage?
Pia Adelsteen (DF), 2013-02-20:
Jeg kunne så godt tænke mig at spørge ordføreren: Mener ordføreren, at aftalen mellem regeringen og Venstre og Konservative om offentlighedsloven ændrer noget i indholdet af § 24 og muligheden for aktindsigt i forhold til forslaget fremsat i 2010?
Kamal Qureshi (SF), 2006-04-19:
Og så kunne det oven i købet være, at vi kunne blive enige, og at vi kunne støtte det her forslag, frem for en diskussion nu, hvor vi i blind tillid til det politiske flertal i Folketinget er tvunget til at sige ja eller nej, måske oven i købet nej til noget, som vi måske godt kunne være gået hen og blevet enige om og sagt ja til i sidste ende.
Anne Grete Holmsgaard (SF), 2003-01-29:
Den anden er: Vil ministeren give en garanti for, at Danmark under ingen omstændigheder stemmer for en udvidelse af Euratom-lånerammen, medmindre der bliver så skrappe regler, at man ikke kan udvide eksisterende atomkraftværker, uanset om det er i Rusland, i Østeuropa eller i selve EU?
Trine Torp (SF), 2019-01-22:
Den svenske regerings baggrund for at inkorporere børnekonventionen har bl.a. været, at en inkorporering vil medføre en tydeligere forpligtelse i det generelle lovgivningsarbejde til at tage højde for de rettigheder, som følger af børnekonventionen, og at en inkorporering vil tydeliggøre det enkelte barns position som en juridisk person med specifikke rettigheder.
Line Barfod (EL), 2009-05-28:
Jeg vil gerne høre Dansk Folkepartis ordfører, som siger, at privatisering er rigtig godt, fordi det sikrer de rigtige priser, om det er overpriserne til sygehusene, som Dansk Folkeparti mener er et godt eksempel på, at man får de rigtige priser – de overpriser, som Dansk Folkepartis sundhedsordfører også har været ude at sige eksisterer.
Claus Hjort Frederiksen (V), 2001-12-12:
Det er en meget favorabel ordning for børnefamilierne, men efter regeringens opfattelse også en ordning med store økonomiske og arbejdsudbudsmæssige konsekvenser. Regeringen er af den opfattelse, at det er både fornuftigt og nødvendigt, at man, når man går i gang med at udvide barselorloven, samtidig vurderer, om det er rimeligt, at reglerne om børnepasningsorlov videreføres.
Per Clausen (EL), 2008-05-27:
Af samme grund kunne det jo være spændende måske også at bruge diskussionen i dag i forlængelse af den debat, vi havde under det tidligere punkt, til at forholde sig til tidens altoverskyggende problem, nemlig klimaforandringerne, og forholde os til vores energiforsyning set i perspektiv af de opgaver, der venter forude, og den omstilling af energiforsyningen, der er nødvendig for at nå vores klimaforpligtelse.
Mette Frederiksen (S), 2022-05-20:
Viden om vores fælles historie er selvsagt vigtig, men det er mindst lige så vigtigt, at der også er en fælles viden om nutidens samfund og nutidens rigsfællesskab, om udviklingstendenser, om de mennesker og befolkninger, vi er, og selvfølgelig også om levevilkårene i vores tre respektive lande.
Jørgen Arbo-Bæhr (EL), 2005-10-12:
Da jeg forleden dag læste EU-kommissæren for det indre marked, den irske EU-kommissærs betragtninger om den svenske arbejdsmarkedsmodel, hvor han i forbindelse med en verserende sag ved EF-Domstolen sagde, at Sverige bryder EU-retten med hensyn til arbejdskraftens frie bevægelighed, fordi de har et system, hvor faglige organisationer konflikter for at opnå overenskomst med udenlandske arbejdsgivere, fik jeg aftenkaffen galt i halsen.